b'\n_START_ARTICLE_\nNukleozidni analog\n_START_PARAGRAPH_\nNukleozidni analog je spojina, ki opona\xc5\xa1a naravno prisotne nukleozide, torej purinske oziroma pirimidinske baze, ki so z N-glikozidno vezjo spojene z (deoksi)ribozo. Sorodne spojine so nukleotidni analogi; le-ti posnemajo naravne nukleotide (v spojini je na bazo, vezano na sladkor ribozo ali deoskiribozo, vezana \xc5\xa1e fosfatna enota (z eno do tremi fosfatnimi skupinami).\n_START_SECTION_\nKlini\xc4\x8dni pomen\n_START_PARAGRAPH_\nNukleozidni analogi so pomembna skupina protivirusnih zdravil za zdravljenje oku\xc5\xbebe s HIV (zidovudin, didanozin, zalcitabin, lamivudin) hepatitisom B (entekavir, lamivudin, telbivudin), citomegalovirusom in virusom herpesa simpleksa (aciklovir). Ker opona\xc5\xa1ajo naravne nukleozide, se vgrajujejo v nastajajo\xc4\x8do virusno DNK ali RNK pri virusnem podvojevanju in s tem motijo razmno\xc5\xbeevanje virusa. Namre\xc4\x8d, na mestu, kjer se ve\xc5\xbeejo v verigo virusne DNK ali RNK, zaustavijo njeno nadaljnje podalj\xc5\xa1evanje. Na podvojevanje \xc4\x8dlove\xc5\xa1ke DNK ali RNK pa ne vplivajo, zato gre za relativno varne u\xc4\x8dinkovine._NEWLINE_Podobno delujejo nukleotidni analogi. Prva u\xc4\x8dinkovina iz te skupine, odobrena za zdravljenje oku\xc5\xbebe s HIV, je bil tenofovir._NEWLINE_Poleg protivirusnih u\xc4\x8dinkovin spadajo v skupino nukleozidnih analogov tudi nekatera protirakava zdravila (citarabin, gemcitabin, merkaptopurin), zdravila za zdravljenje revmati\xc4\x8dne bolezni (azatioprin, alopurinol) in protibakterijske u\xc4\x8dinkovine (trimetoprim).'